[bookmark: _GoBack]๏ เรืองอรุณอุ่นยิ้มอยู่ริมฟ้า
โบกมือทักทายหล้าอุษาสมัย
ด้วยแสงงามประทับจับหทัย
ดั่งลูบไล้ด้วยทองและผองจุรณ

๏ ขอเก็บแสงก่อนเลือนฝากเพื่อนฉัน
เพื่อสัมพันธ์ทวีทบแสนอบอุ่น
จงเป็นแสงส่องเสริมเพิ่มการุณย์
และหอมกรุ่นด้วยไมตรีทุกวี่วัน

๏ ให้ไมตรีแผ่ชื่นทั้งผืนหล้า
ทั้งพนาจนสุดสมุทรขัณฑ์
ทุกดวงจิตทุกภพสงบพลัน
ทุกหัวใจจงกลั่นหยาดไมตรี

๏ เรืองอรุณค่อยเคลื่อนและเลือนหาย
แต่สัมพันธ์อย่าคลายรัศมี
ทุกแผ่นดินแผ่นฟ้ามหานที
จงอบอวลด้วยความดีทุกหัวใจ ๚๛

